ROZHODNUTIE KOMISIE
z 10. septembra 2007,
ktorým sa Slovinsku povoľuje predĺžiť o dva vinárske roky možnosť uplatniť výnimku na minimálny prirodzený obsah alkoholu v objemových % stanovený pre vinohradnícku oblasť C II, pre vína z regiónu Primorska vrátane akostných vín z ohraničených vinohradníckych plôch Teran PTP
[oznámené pod číslom K(2007) 4085]
(Iba slovinské znenie je autentické)
(2007/607/ES)
KOMISIA EURÓPSKYCH SPOLOČENSTIEV,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho prílohu XIII kapitolu 5 oddiel A bod 2 písm. c),
keďže:
(1)
V bode C 2 písm. e) prílohy V a v bode E 3 písm. e) prílohy VI k nariadeniu Rady (ES) č. 1493/1999 zo 17. mája 1999 o spoločnej organizácii trhu s vínom (1) sa stanovujú spodné hodnoty minimálneho prirodzeného obsahu alkoholu (v objemových %) pre stolové vína a akostné vína VOVP (akostné vína z ohraničených vinohradníckych plôch) pre vinársku oblasť C II, ktoré môžu byť obohacované.
(2)
Odchylne od týchto medzných hodnôt sa Aktom o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska v prílohe XIII kapitole 5 A ustanovuje možnosť výnimky z tejto spodnej hodnoty na tri vinárske roky 2004/2005, 2005/2006 a 2006/2007 pre stolové vína a akostné vína VOVP z regiónu Primorska, z vinohradníckej oblasti C II, bez prekročenia spodnej hodnoty minimálneho prirodzeného obsahu alkoholu v objemových % stanoveného pre vinohradnícku oblasť C I a). Ustanovuje sa, že Slovinsko následne pripraví na tieto tri vinárske roky správu o minimálnom obsahu alkoholu v objemových % v hrozne sledovanom počas uvedených troch rokov.
(3)
Slovinsko predložilo 24. apríla 2007 podrobnú správu o minimálnom obsahu alkoholu v objemových % v hrozne zbieranom v regióne Primorska vrátane VOVP Teran PTP Kras. Vzhľadom na to, že dané tri roky, počas ktorých tieto merania prebiehali, sa však vyznačovali extrémnymi a abnormálne priaznivými klimatickými podmienkami, slovinské orgány dospeli k názoru, že namerané hodnoty neodrážajú bežné podmienky v tomto regióne a nemôžu viesť ku konečným záverom pre stanovenie normálnej hodnoty minimálneho obsahu alkoholu v objemových % pre tento región, a preto požiadali o predĺženie možnosti uplatniť výnimku z minimálnej hodnoty prirodzeného obsahu alkoholu v objemových % v hrozne.
(4)
Predtým, ako bude možné dodržať minimálnu hodnotu obsahu alkoholu v objemových % v muštoch pre stolové vína a akostné vína VOVP z regiónu Primorska vrátane akostných vín VOVP Teran PTP Kras, by sa teda v súlade s podmienkami ustanovenými pre danú výnimku malo predĺžiť obdobie platnosti výnimky o dva vinárske roky, to znamená na vinárske roky 2007/2008 a 2008/2009,
PRIJALA TOTO ROZHODNUTIE:
Článok 1
Odchylne od ustanovení bodu C 2 písm. e) prílohy V a bodu E 3 písm. e) prílohy VI k nariadeniu (ES) č. 1493/1999 sa môže uplatniť výnimka z minimálneho prirodzeného obsahu alkoholu definovaného pre oblasť C II, pre stolové vína a akostné vína VOVP, v priebehu dvoch po sebe nasledujúcich vinárskych rokov 2007/2008 a 2008/2009 v slovinskom vinárskom regióne Primorska, keď sú klimatické a pestovateľské podmienky výnimočne nepriaznivé, a teda sa nedá dosiahnuť minimálny prirodzený obsah alkoholu požadovaný pre oblasť C II.
Napriek tomu však minimálny prirodzený obsah alkoholu nemôže byť nižší ako takýto obsah stanovený pre stolové vína a akostné vína VOVP z oblasti C I a).
Článok 2
Toto rozhodnutie je určené Slovinskej republike.
V Bruseli 10. septembra 2007